OBH 6501/1998.
Az állampolgári jogok országgyűlési biztosának jelentése
Ügyintéző: Dr. Kristó Annamária

Az eljárás megindulása:

A veszprémi Napló 1998. november 5-i számában Szállingózó fűrészpor Tésen címmel cikk jelenet meg a lakókörnyezetben működő tési fűrésztelep által kibocsátott környezetszennyezéssel kapcsolatban. A teleppel szomszédos családi házak lakói  a cikkben arról nyilatkoztak, hogy számukra már elviselhetetlen az otthonaikat és környezetüket ellepő fűrészpor. A cikkben azt is előadták, hogy akár hová fordulnak panaszukkal érdemi intézkedés ez ügyben nem történik. 

Az Obtv. 16. § (2) bekezdésében kapott felhatalmazás alapján, hivatalból vizsgálatot indítottam a cikkben leírtakkal összefüggésben felmerülő, az alkotmányos jogokkal kapcsolatos (az egészséges környezethez való jog, a tulajdonhoz való jog, a jogbiztonsághoz való jog) visszásság megszüntetése érdekében.

Érintett alkotmányos jogok:

A Magyar Köztársaság független, demokratikus jogállam. (Alkotmány 2. § (1) bekezdés)

A Magyar Köztársaság biztosítja a tulajdonhoz való jogot. (Alkotmány 13. § (1) bekezdés)

A Magyar Köztársaság elismeri és érvényesíti mindenki jogát az egészséges környezethez. (Alkotmány 18. §)

Alkalmazott jogszabályok:

1995. évi LIII. törvény
a környezet védelmének általános szabályairól
8. § (1) A környezetet veszélyeztető vagy károsító környezethasználó köteles azonnal befejezni a veszélyeztető vagy károsító tevékenységet.
9. § A környezethasználó az e törvényben meghatározott és az e törvényben és más jogszabályokban szabályozott módon felelősséggel tartozik tevékenységének a környezetre gyakorolt hatásaiért.

1991. évi XX. törvény a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről
85. §. (2) A polgármester (főpolgármester) környezetvédelmi és természetvédelmi feladatkörébe, illetőleg államigazgatási hatósági hatáskörébe tartozik:
c) a légszennyezést okozó, szolgáltató és/vagy termelő tevékenységet ellátó létesítmények üzemeltetőinek más energiahordozó és/vagy üzemmód használatára kötelezése, a tevékenységnek időleges korlátozása vagy felfüggesztése;

21/1986. (VI. 2.) MT rendelet a levegő tisztaságának védelméről
15. § (1) A helyhez kötött légszennyező forrásokkal kapcsolatos levegőtisztaságvédelmi államigazgatási ügyben első fokon
c) szolgáltató és egyéb tevékenységet egyaránt ellátó létesítmény esetén a felügyelőség jár el.
16. § c) káros légszennyezés: a megállapított kibocsátási (emisszió) határérték feletti mennyiségben, illetőleg jogszabályban meghatározott levegőtisztaság-védelmi előírás, tilalom megszegése következtében történő légszennyezés;

1959. évi IV. törvény a Polgári Törvénykönyvről 
100. § A tulajdonos a dolog használata során köteles tartózkodni minden olyan magatartástól, amellyel másokat, különösen szomszédait szükségtelenül zavarná, vagy amellyel jogaik gyakorlását veszélyeztetné.

A megállapított tényállás és a vizsgálat megállapításai:

1998. november 16-án megkerestem Tés község Polgármesterét, hogy a tési faüzem ügyében keletkezett iratokat, hivatalos dokumentumokat vizsgálat céljára küldje meg. A beérkezett iratok alátámasztották a Napló című újságban megjelentek valóságtartalmát.

A polgármester úr által eljuttatott térképrajzból kitűnik, hogy a fűrésztelep közvetlenül a lakókörnyezetben helyezkedik el, és szomszédságában található még egy óvoda, iskola, napközi otthon, és egy sportpálya is.

Az ÁNTSZ vizsgálatai alátámasztják, hogy a környezetszennyezés az 1. mérőpontnál 17-szeresen, a 2. mérőpontnál 21-szeresen haladja meg az egészségügyi határértéket. A csatolt dokumentumokból az is megállapítható, hogy a vállalkozó az ÁNTSZ közegészségügyi felügyelő által előírt munkaegészségügyi előírásoknak sem, ill. csak részben tett eleget (1998. november 3-án készült jegyzőkönyv).

A tési polgármester 1998. augusztus 21-i nappal, azonnali hatállyal felfüggesztette a faüzem tevékenységét, majd 1998. szeptember 9-ével a tevékenység újraindítását engedélyezte.

A Veszprém Megyei Közigazgatási Hivatal Hatósági Főosztályára érkezett lakossági panasz alapján, a Megyei Hivatal a tési polgármesternek a tevékenység újraindítását engedélyező határozatát megsemmisítette azzal az indokkal, hogy "a 21/1986.(V.2.) MT. rendelet nem biztosít hatáskört a polgármester számára az üzem újraindításának engedélyezésére. Az újraindításhoz szükséges feltétel meghatározása, majd az engedélyezés a rendelet 15. § (1) bekezdés c.) pontja értelmében a Környezetvédelmi Felügyelőség hatásköre.". 1998. november 25-én a Veszprém Megyei Közigazgatási Hivatal Hatósági Főosztálya másodfokon időlegesen felfüggesztette a faüzem tevékenységét a határozat azonnali végrehajthatósága mellet, mert a légszennyezés olyan nagy mértékű volt, hogy a környékben lakók egészségének védelme érdekében az azonnali végrehajtás vált szükségessé. 

A Közép-Dunántúli Környezetvédelmi Felügyelőség közérdekű bejelentés kivizsgálása céljából 1998. június 2-án helyszíni vizsgálatot folytatott le. A levegőminőséggel kapcsolatos panaszbejelentéseket hatáskör hiányában áttették az illetékes ÁNTSZ-hez. A tési faüzem működését kifogásoló zajpanasz is érkezett a felügyelőséghez, amelyet megvizsgáltak és megállapítást nyert, hogy az üzem a megengedett zajterhelési határértéket 11,16 dB(A)-val túllépi. A tényállás alapján az üzemeltetőt kötelezték a szükséges zajcsökkentési intézkedések megtételére és a zajvédelmi megfelelőség igazolására.

1998. december 7-én a Környezetvédelmi Felügyelőségtől az üzemeltető engedélyt kért, hogy 1999. március 1-től november 30-ig próbaüzem jelleggel a faüzemet működtethesse. A felügyelőség tájékoztatta az üzemeltetőt, hogy kizárólag a szükséges zajvédelmi és a környezeti levegőminőségi megfelelőségre irányuló mérések elvégzése céljából maximum 1 hónap időtartamú próbaüzemi státusz fenntartásához járulhat hozzá és az üzemeltető az illetékes ÁNTSZ-t is köteles erről értesíteni. 

A Környezetvédelmi Felügyelőség felhívta az üzemeltető figyelmét arra is, hogy a Felügyelőség az üzemszerű működéshez hozzájárulását kizárólag a zajvédelmi és az ÁNTSZ által megállapított környezeti levegőminőségi megfelelőség igazolása esetén adhatja meg.

Vizsgálatom során megállapítottam, hogy a tési faüzem tevékenysége veszélyezteti az ott élőknek az Alkotmány 18. §-ában biztosított jogát az egészséges környezethez, továbbá a 13. § (1) bekezdésében biztosított tulajdonhoz való jogukat, mert a házas-telkes ingatlanok tulajdonosainak, az óvoda, iskola, napközi otthon, sportpálya használóinak az ingatlanuk rendeltetésszerű, zavartalan használatát veszélyeztetik. Ugyanakkor a vizsgálat során megkeresett és eljáró hatóságok saját hatáskörükben megtették azokat az intézkedéseket, amelyek a felmerülő alkotmányos jogokkal kapcsolatos visszásságok kiküszöbölése érdekében szükségessé váltak, ezért az ügyben most ajánlást nem teszek, de az eljárást figyelemmel kísérem, az illetékesektől 30 nap múlva tájékoztatást kérek.

A vizsgálati jelentés egy-egy példányát az ügyben érintett hatóságoknak megküldtem.

Budapest, 1999. január 15.

Gönczöl Katalin